RSG Kunstefees wen 2e BASA toekenning - RSGplus
RSG Kunstefees wen 2e BASA toekenning
Gepubliseer op 19/09/2016. 26/09/2016
RSG Kunstefees 2015 is pas aangewys as die wenner van sy tweede BASA (Business Arts South Africa) toekenning in die kategorie vir media-borgskap. Dit is die derde gesogte prys waarmee die fees bekroon word.
Van links na regs: Die Minister van Kuns en Kultuur, mnr. Nathi Mthetwa, Kobus Burger, RSG se uitvoerende regisseur drama, en Kwanele Gumbi, voorsitter van BASA.
'n Glimlaggende Magdaleen Kruger en Kobus Burger met die jongste toekenning vir die RSG Kunstefees 2015.
Só het ons oor die benoeming berig op 2 September:
RSG Kunstefees 2015 is pas benoem vir 'n Business Arts South Africa (BASA) in die kategorie vir media-borgskap. Dit is die derde gesogte prys waarvoor die fees benoem word, nadat dit al bekroon is met twee toekennings.
In die drie jaar wat RSG Kunstefees bestaan, het die fees al twee gesogte pryse gekry; die Fleur du Cap vir vernuwing in teater en die Business Arts South Africa (Basa)-prys vir toeganklikheid tot die kunste.
Die ander finaliste is Die Burger (vir die Suidoosterfees) en DeskLink Media/Creative Feel (vir Greg Maqoma and Friends asook Gauteng Opera Productions).
Die negentiende jaarlikse BASA-pryse, moontlik gemaak deur Hollard en Business Day, word op Maandag 19 September in Johannesburg oorhandig.
Volgens Gianni Mariano, voorsitter van die Basa-pryse se beoordelaarspaneel, was dit 'n "intense en moeilike taak" om vanjaar se finaliste te kies.
Daar is 'n totaal van elf kategorieë en die wenner in elke kategorie ontvang 'n kunswerk. Die tema van vanjaar se prysaand is "Creative Furnace".
"Dit is 'n groot eer om weer eens in die Engelse bedryf raakgesien te word vir die bydrae wat ons tot die Suid-Afrikaanse kunstebedryf lewer," het Kobus Burger, RSG se uitvoerende regisseur: drama, gesê.
Die RSG Kunstefees is verlede jaar vir die derde keer aangebied. 'n Spesiale aankondiging word op Vrydag 16 September om 14:00 op RSG gemaak.
Hier is Kobus Burger (uitvoerende regisseur Drama, regs) en Magdaleen Kruger (RSG stasiebestuurder) met die vorige toekenning van die BASA-prys. Dit is 'n foto-kunswerk van Lebohang Kganye.
Die volledige mediaverklaring wat uitgereik is, lui as volg:
For more information regarding the BASA Awards, please contact Lakin Morgan-Baatjies on lakin@basa.co.za or 011 447-2295